SET ปิดเช้าบวก 1 จุด รับแรงซื้อกลับหุ้นใหญ่-ไฟเขียวบริษัทยาทั่วโลกผลิต “โมลนูพิราเวียร์”
SET ปิดเช้าบวก 1 จุด รับแรงซื้อกลับหุ้นใหญ่ รวมถึงปัจจัยบวกจากบริษัทยาทั่วโลกสามารถผลิตยาโมลนูพิราเวียร์ได้ คาดตลาดบ่ายนี้แกว่งตัวไปได้ไม่ไกล แนวรับ 1,620 แนวต้าน 1,635 จุด
28 ต.ค. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ผันผวน โดยดัชนีฯเคลื่อนไหวทั้งในแดนบวก – ลบในกรอบแคบ แต่ก็ยังดูดีกว่าตลาดหุ้นในภูมิภาคเอเชียที่ส่วนใหญ่จะปรับตัวลงในทางเดียว โดยตลาดบ้านเราได้รับแรงกดดันจากหุ้นในกลุ่มพลังงานที่ลงตามราคาน้ำมันที่ปรับตัวลง อย่างไรก็ดียังมีแรงซื้อกลับในกลุ่ม Defensive อย่างหุ้นในกลุ่มโรงไฟฟ้า และหุ้นขนาดใหญ่ที่ปรับตัวลงไปมากในช่วงก่อนหน้านี้ก็มีแรงซื้อเข้ามาด้วย อย่างหุ้น AOT, CPALL เป็นต้น ทำให้ตลาดฯแกว่งแคบ
ทั้งนี้แรงกดดันจากปัจจัยนอกประเทศนอกเหนือจากราคาน้ำมันที่ปรับตัวลงแล้ว ยังมีเรื่องความสัมพันธ์ระหว่างจีน และสหรัฐฯ ที่เริ่มกลับมาขัดแย้งกันอีกครั้ง หลังจากคณะกรรมการด้านการสื่อสารของรัฐบาลกลางสหรัฐ (FCC) มีมติเพิกถอนใบอนุญาตในการดำเนินธุรกิจของบริษัทไชน่า เทเลคอมในสหรัฐแล้ว เนื่องจากมีความกังวลเกี่ยวกับความมั่นคงของประเทศ สร้างความไม่พอใจให้กับจีน อีกทั้ง GDP งวดไตรมาส 3/2564 ในหลายประเทศก็ออกมาเติบโตน้อยลงเมื่อเทียบกับไตรมาส 2/64
อย่างไรก็ดีระยะกลางตลาดฯยังมีปัจจัยบวกจากองค์การสิทธิบัตรยา (MPP) ซึ่งเป็นหน่วยงานภายใต้องค์การสหประชาชาติ (UN) ได้บรรลุข้อตกลงด้านสิทธิบัตรยากับบริษัทเมอร์ค แอนด์ โค และบริษัทริดจ์แบ็ค ไบโอเทราพิวติกส์ โดยบริษัททั้งสองจะอนุญาตให้บริษัทยาทั่วโลกผลิตยาโมลนูพิราเวียร์เพื่อให้ประเทศยากจนสามารถเข้าถึงยาได้ พร้อมให้ติดตามการประชุมธนาคารกลางสหรัฐฯ (เฟด) ในสัปดาห์หน้า
สำหรับแนวโน้มการลงทุนในช่วงบ่ายนี้ นางสาวธีรดา กล่าวว่า ตลาดฯคงจะแกว่งตัวไปได้ไม่ไกล โดยมีแนวรับ 1,620 จุด ส่วนแนวต้าน 1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 1,837.08 ล้านบาท ปิดที่ 11.20 บาท ลดลง 0.40 บาท
PTT มูลค่าการซื้อขาย 1,695.85 ล้านบาท ปิดที่ 38.25 บาท ลดลง 0.50 บาท
KBANK มูลค่าการซื้อขาย 1,339.10 ล้านบาท ปิดที่ 138.50 บาท ลดลง 0.50 บาท
PTTEP มูลค่าการซื้อขาย 1,293.23 ล้านบาท ปิดที่ 118.50 บาท ลดลง 3.00 บาท
PTTGC มูลค่าการซื้อขาย 1,074.43 ล้านบาท ปิดที่ 62.50 บาท ลดลง 1.25 บาท
 